钦定古今图书集成/历象汇编/乾象典/第004卷 > 易经 > 系辞下传
## 钦定古今图书集成/历象汇编/乾象典/第004卷 > 易经 > 系辞下传

天地之道，贞观者也。日月之道，贞明者也。天下之动，贞夫一者也。

〈本义〉观，示也。天下之动，其变无穷，然顺理则吉，逆理则凶，则其所正而常者，亦一理而已矣。

〈大全〉程子曰：天地之道，常垂𧰼以示人，故曰“贞观”；日月常明而不息，故曰“贞明”。

夫干，确然示人易矣；夫坤，𬯎然示人简矣。

〈本义〉确然，健貌；𬯎然，顺貌，所谓“贞观者也”。

### 又

天地之大德曰生。

〈大全〉朱子曰：天地以生物为心。盖天地之间，品物万形，各有所事。唯天则确然于上，地则𬯎然于下，一无所为，只以生物为事。

### 又

天地絪缊，万物化醇，男女构精，万物化生。

〈本义〉絪缊，交密之状。醇，谓厚而凝也。

### 又

《易》之为书也，广大悉备。有天道焉，有人道焉，有地道焉。兼三才而两之，故六。六者非他也，三才之道也。

〈本义〉上二爻为天，中二爻为人，下二爻为地。